**„Elektrum Lietuva“: Lietuvoje didmeninė elektros kaina per savaitę sumažėjo 21 proc., pagrindinis veiksnys buvo orai**

**Praėjusią savaitę didmeninė elektros kaina Lietuvoje ir kitose Baltijos šalyse mažėjo 21 proc. ir vidutiniškai siekė 64,40 Eur/MWh.**

Kainų mažėjimas buvo stebimas ir kitose Europos šalyse: Lenkijoje didmeninė elektros vidutiniškai siekė 71,15 Eur/MWh, Vokietijoje – 59,92 Eur/MWh, Austrijoje – 71,11 Eur/MWh.

Nepriklausomų elektros tiekėjų Lietuvos gyventojams siūlomos kainos taip pat keitėsi. „Elektrum Lietuva“ žemiausia fiksuota kaina mažėjo iki 22,191 ct/kWh, fiksuojant ją 6 mėnesiams.

Vidutinė „Nord Pool“ elektros biržos kaina, palyginti su ankstesne savaite, nukrito 32 proc. iki 30,56 Eur/MWh.

„Praėjusią savaitę elektros kainų mažėjimą lėmė 16 proc. išaugusi vėjo energijos gamyba „Nord Pool“ regione. Be to, orai išliko šiltesni nei įprastai, todėl elektros energijos suvartojimas sumažėjo 4 proc., palyginti su praėjusia savaite“, – aiškina energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Pasak eksperto, elektros kainai Baltijos šalyse be minėtų aplinkybių įtakos turėjo 4 proc. padidėję energijos srautai iš Švedijos SE4 prekybos zonos, o srautai iš Suomijos sumažėjo 44 proc., nes neveikė perdavimo jungtis tarp Suomijos ir Estijos „EstLink 2“.

Elektros vartojimas „Nord Pool“ regione ankstesnę savaitę mažėjo iki 9 267 GWh, gamybos apimtys taip pat krito – iki 9 203 GWh.

**Lietuvoje vartojimas mažėjo, gamyba augo**

Baltijos šalyse elektros vartojimas per savaitę sumažėjo 6 proc. ir siekė 568 GWh. Lietuvoje elektros suvartota 6 proc. mažiau – 250 GWh, Latvijoje suvartotos energijos kiekis nukrito 4 proc. iki 141 GWh, o Estijoje – 7 proc. iki 177 GWh.

Elektros energijos bendros gamybos apimtys Baltijos šalyse praėjusią savaitę augo 1 proc. iki 418 GWh. Lietuvoje pagaminta 12 proc. daugiau elektros energijos nei ankstesnę savaitę – 179 GWh, Latvijoje gamyba mažėjo 9 proc. iki 153 GWh, o Estijoje gamybos apimtys kilo 1 proc. iki 86 GWh.

Per savaitę visos trys Baltijos šalys kartu pagamino 74 proc. joms reikalingos elektros energijos. Lietuvoje pagaminta 72 proc., Latvijoje – 108 proc., Estijoje – 49 proc. šaliai reikalingos elektros energijos.

**Apie bendrovę:**

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Beveik 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 200 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,7 MW). Vystomi nauji saulės ir vėjo parkai, kurių bendra galia sieks beveik 350 MW.